**E L Ő T E R J E S Z T É S**

**Szombathely Megyei Jogú Város Közgyűlése 2020. augusztus havi rendkívüli ZÁRT ülésére**

**Javaslat a VASIVÍZ ZRt-nél végzett hatósági ellenőrzés megállapításához kapcsolódó döntések meghozatalára**

Tájékoztatom a Tisztelt Közgyűlést, hogy a Magyar Energetikai és Közmű-szabályozási Hivatal (a továbbiakban: Hivatal) ellenőrzést indított a VASIVÍZ ZRt-nél (a továbbiakban: Szolgáltató) a víziközmű szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013.(II.27.) Korm. rendelet (a továbbiakban: Korm. rendelet) 31. § (3) bekezdés ac) alpontjában előírt feltételek teljesülésének kivizsgálása érdekében.

Az idézett jogszabályhely szerint:

„31. §

(3) A Hivatal a víziközmű-szolgáltatói engedélyezési eljárásban a kérelmező személyi állománya tekintetében, mint engedélyezési követelményt, vizsgálja:

a) a kérelmezőnek a munka törvénykönyvéről szóló törvény szerinti vezetője és annak helyettesei:

aa) rendelkeznek-e a c) pont - ennek hiányában - a (4) bekezdés szerinti végzettséggel, vagy

ab) rendelkeznek-e gazdasági, vagy jogi szakirányú felsőfokú szakképesítéssel, továbbá

ac) a víziközmű-szolgáltatásban szerzett szakmai tapasztalatuk időtartama eléri-e az öt évet….”

Az ellenőrzés megállapításai alapján a Hivatal meghozta a jelen előterjesztéshez csatolt VKEFFO/2034-3/2020. számú határozatot, amelyben megállapítja, hogy a Szolgáltató jelenlegi, a munka törvénykönyvéről szóló 2012. évi I. törvény (továbbiakban Mt.) szerinti vezetőjének tapasztalata nem felel meg a vonatkozó jogszabályi követelményeknek, illetve a vezető és helyettesei szakmai tapasztalatát a határozat értelmében nem együttesen, összességében kell értékelni.

A Hivatal kötelezte a Szolgáltatót, hogy a határozat kézhezvételét követő 90 napon belül gondoskodjon a jogszerű állapot helyreállításáról.

A nem jogszabályi előírásoknak megfelelő víziközmű-szolgáltatási tevékenység miatt továbbá 1.500.000,- Ft víziközmű-felügyeleti bírságot szabott ki, melynek befizetési határideje a határozat véglegessé válását követő 30 nap volt.

Felhívta a figyelmet a Hivatal határozatában arra, hogy amennyiben a felhívásoknak a Szolgáltató a fenti határidőben nem tesz eleget, a Hivatal a végrehajtást elrendeli, továbbá arra is, hogy amennyiben a jogellenességet a Szolgáltató a kötelezésben foglaltak szerint nem szünteti meg maradéktalanul és póthatáridőt sem kér a teljesítésre, vagy a késedelem okát a Hivatal megalapozatlannak tartja, a Hivatal a víziközmű-szolgáltatói engedélyt visszavonhatja.

A határozatot a Szolgáltató 2020. május 25. napján vette kézhez.

A Szolgáltató a határozatnak a vezetői tapasztalatra vonatkozó része ellen közigazgatási pert indított, melyben a határozat 1. pontjában foglaltak tekintetében azonnali jogvédelem keretébenhalasztó hatály elrendelését kérte a bíróságtól. A Fővárosi Törvényszék a halasztó hatály elrendelése iránti kérelmet elutasította. Az azonnali jogvédelem tárgyában hozott végzés ellen a társaság 2020. július 29. napján fellebbezéssel élt, amelyről a másodfokú bíróság (Kúria) dönt.

A Szolgáltató kérelmezte továbbá a Hivatalnál póthatáridő kitűzését, mely kérelmét a Hivatal 2020. július 27-én kelt végzésében elutasította.

A Hivatal határozatában foglalt 90 napos határidő 2020. augusztus 23. napja, így eddig az időpontig a ZRt. közgyűlésének a Hivatal határozatához kapcsolódó döntést meg kell hozni abban az esetben, ha az azonnali jogvédelem keretében a halasztó hatályra vonatkozó kérelem tárgyában a Kúria a VASIVÍZ ZRt. közgyűlésének időpontjáig nem dönt vagy azt elutasítja. A társaság a közgyűlését 2020. augusztus 18. napjára hívta össze. Tájékoztatom a Tisztelt Közgyűlést, hogy az előterjesztés kiküldésekor a Kúria még nem hozta meg döntését, azonban ettől függetlenül mind az Önkormányzatot, mind a VASIVÍZ ZRt. közgyűlését kötelezettség terheli.

A Szolgáltató a kiszabott bírságot határidőben megfizette, mert a határozat a közlés napján véglegessé vált, a keresetnek a közigazgatási cselekmény hatályosulására halasztó hatálya nincs.

A fentiek alapján, amennyiben a már ismertetett fellebbezés nem jár eredménnyel, a határozatnak a jogszerű állapot helyreállítására vonatkozó része tekintetében a Szolgáltatót intézkedési kötelezettség terheli. Ebben az esetben az a helyzet áll elő, hogy annak a ténynek a biztos - bíróság által jogerősen kimondott - ismerete nélkül kell döntést hozni a jogszerű állapot helyreállítása kérdésében - kizárólag a Hivatal álláspontjára és határozatára alapozva -, hogy a jelenlegi vezérigazgató a jogszabályoknak megfelelően került-e kinevezésre. Ebben a körben a jelenleg hatályos jogszabályok nem fogalmaznak egyértelműen, sem abban a tekintetben, hogy milyen módon szerezhető meg a Korm. rendelet szerinti öt éves szakmai tapasztalat, sem abban a tekintetben, hogy a vezető és helyettesei szakmai tapasztalatát együttesen kell-e értékelni.

A jelen ellenőrzést megelőzően hasonló ügyben eljárás nem indult. A Hivatal konkrét kinevezéssel kapcsolatban jogszabállyal ütközést még nem állapított meg és nem szankcionált. Az idézett Korm. rendeletben foglalt, a személyi állományra vonatkozó rendelkezések értelmezésére pedig a Hivatal honlapján a Hivatal határozatával nem harmonizáló tájékoztató olvasható.

Fentiek alapján Szombathely Megyei Jogú Város Közgyűlése a vezérigazgató személyére vonatkozó javaslat megfogalmazásakor a Hivatal korábbi jogértelmezésével összhangban és az azon alapuló országos gyakorlatnak megfelelően járt el, és jelen pillanatban is kizárólag a Hivatal VKEFFO/2034-3/2020. számú, véglegessé és végrehajthatóvá vált, ugyanakkor a Fővárosi Törvényszék előtt megtámadott és jogerősen el nem bírált határozata minősíti jogszerűtlennek a kinevezést, intézkedési kényszert teremtve a Szolgáltatónál. Nagy súlya van ugyanis annak, hogy bár a határozat lehetséges jogkövetkezményként hivatkozik a víziközmű-szolgáltatási engedély visszavonására, de a lehetséges legsúlyosabb jogkövetkezményként ott lebeg abban az esetben, ha a hatósági döntést figyelmen kívül hagyva a Szolgáltató nem tesz határidőben eleget a kötelezésnek.

Valamennyi tulajdonos közös és elemi, minden mást felülíró érdeke, hogy a társaság működése ne kerüljön veszélybe. A Szolgáltató kötelező önkormányzati feladatot lát el. A kötelező feladat ellátásának folyamatos és zökkenőmentes biztosítása és az ezt befolyásoló lehetséges jogkövetkezmények elkerülése érdekében tulajdonosként nem képviselhető más álláspont, mint a véglegessé vált hatósági határozat végrehajtása. Tájékoztatom a Tisztelt Közgyűlést, felkértem a Szolgáltató VASIVÍZ ZRt. igazgatóságát, hogy olyan időpontra hívja össze a ZRt. közgyűlését, hogy a Hivatal határozatában meghatározott 90 napos teljesítési határidő lejárta előtt egy esetleges megismételt Közgyűlés is megtartható legyen, és amennyiben a Kúria addig nem dönt, vagy időközben meghozott másodfokú döntésében ismételten elutasítja az azonnali jogvédelem keretében a halasztó hatály elrendelését, akkor intézkedjen a jogszerű állapot helyreállítása iránt.

Az eljárások jelenlegi szakaszában ismert jogi helyzetben javaslom, hogy Molnár Miklós jogviszonya 2020. augusztus 23. napjával közös megegyezéssel, további juttatások nélkül kerüljön megszüntetésre, vagy amennyiben ez nem jön létre, úgy a munkaviszony megszüntetését az Mt. 27. § (1) bekezdésére hivatkozással javasolom arra tekintettel, hogy a megszüntetés egyedüli indoka az, hogy a Hivatal határozata alapján a vezérigazgató nem rendelkezik az idézett jogszabály szerinti tapasztalattal, így nem lett volna kinevezhető a Szolgáltató vezető tisztségviselőjének. Az Mt. 27. § (1) bekezdése alapján: semmis az a megállapodás, amely munkaviszonyra vonatkozó szabályba ütközik, vagy munkaviszonyra vonatkozó szabály megkerülésével jött létre vagy nyilvánvalóan a jóerkölcsbe ütközik. A 27. § (3) bekezdés alapján pedig a semmis megállapodás érvénytelen. A 29. § (1) bekezdése szerint az érvénytelen megállapodás alapján létrejött jogviszonyból származó jogokat és kötelezettségeket úgy kell tekinteni, mintha azok érvényes megállapodás alapján állnának fenn. Az érvénytelen megállapodás alapján létrejött jogviszonyt - ha e törvény eltérően nem rendelkezik - a munkáltató köteles haladéktalanul, azonnali hatállyal megszüntetni, feltéve, hogy az érvénytelenség okát a felek nem hárítják el.

Javasolom továbbá, hogy a fenti döntés alapján a korábbi vezérigazgató jogviszonyának megszűnését követő naptól kezdődően az új vezérigazgató személyéről is szülessen döntés.

Az érintettek írásban kérték, hogy a személyüket érintő napirend megtárgyalására a Közgyűlés zárt ülésén kerüljön sor. A fentiek értelmében javaslom, hogy Magyarország helyi önkormányzatairól szóló 2011. évi CLXXXIX. törvény 46. § (2) bekezdés b) pontja alapján a Közgyűlés zárt ülésén tárgyalja az előterjesztést.

Kérem a Tisztelt Közgyűlést az előterjesztés megtárgyalására, és a határozati javaslatok elfogadására.

**Szombathely, 2020. augusztus 12.**

 **/ Dr. Nemény András /**

**I.**

**HATÁROZATI JAVASLAT**

**……/2020. (VIII. …..) Kgy. sz. határozat**

Szombathely Megyei Jogú Város Önkormányzata Közgyűlése megtárgyalta a „Javaslat a VASIVÍZ ZRt-nél végzett hatósági ellenőrzés megállapításához kapcsolódó döntések meghozatalára” című előterjesztést.

A Közgyűlés javasolja a VASIVÍZ Vas Megyei Víz- és Csatornamű ZRt. Közgyűlésének, hogy abban az esetben, ha a Kúria a VASIVÍZ ZRt. közgyűlésének időpontjáig nem ad helyt vagy nem dönt az azonnali jogvédelem keretében halasztó hatály elrendeléséről a Magyar Energetikai és Közmű-szabályozási Hivatal VKEFFO/2034-3/2020. számú határozata 1. pontja tekintetében, akkor a határozatban foglalt 90 napos határidőn belül intézkedjen a hatósági döntésnek megfelelően a jogszerű állapot helyreállítása kérdésében akként, hogy Molnár Miklós vezérigazgató munkaszerződése 2020. augusztus 23. napjával közös megegyezéssel, további juttatások nélkül, vagy amennyiben ez nem jön létre, úgy a Munka Törvénykönyve 27. és 29. §-a alapján azonnali hatállyal kerüljön megszüntetésre.

A Közgyűlés felhatalmazza a polgármestert, hogy a fenti döntést a ZRt. Közgyűlésén képviselje.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtás előkészítéséért:

 A VASIVÍZ ZRt. Igazgatósága,

Nagyné dr. Gats Andrea, a Jogi és Képviselői Osztály vezetője)

**Határidő:** a társaság közgyűlése

**II.**

**HATÁROZATI JAVASLAT**

**……/2020. (VIII. …..) Kgy. sz. határozat**

Szombathely Megyei Jogú Város Közgyűlése javasolja a VASIVÍZ ZRt. Közgyűlésének, abban az esetben, ha Molnár Miklós jogviszonya megszüntetésre kerül, akkor a jogviszony megszűnését követő naptól határozatlan időtartamra, a jelenlegi vezérigazgató díjazásával egyezően ………………………..-t válassza meg vezérigazgatónak. A vezérigazgató egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra.

A Közgyűlés felhatalmazza a polgármestert, hogy a fenti döntést a ZRt. Közgyűlésén képviselje.

**Felelősök:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A döntés közléséért:

 Nagyné dr. Gats Andrea, a Jogi és Képviselői Osztály vezetője)

**Határidő:** a társaság közgyűlése